UBE พุ่ง 5% โบรกฯชี้กำไร Q4 แกร่ง ค่าใช้จ่ายดบ.ลด-ยอดขายเอทานอลดีขึ้น ชูเป้า 3 บ.
UBE วิ่งแรง 5% โบรกฯมองกำไรไตรมาส 4 แกร่ง หนุนจากค่าใช้จ่ายดอกเบี้ยลดลงและยอดขายเอทานอลดีขึ้น อานิสงส์เปิดเมือง 
16 พ.ย. 2564

ผู้สื่อข่าวรายงานว่าวันนี้ (16 พ.ย. 2564) ราคาหุ้น บริษัท อุบล ไบโอ เอทานอล จำกัด (มหาชน) หรือ UBE ณ เวลา 16:16น. อยู่ที่ระดับ 2.02 บาท เพิ่มขึ้น 0.09 บาท หรือ 4.66% โดยทำจุดสูงสุด 2.04 บาท และทำจุดต่ำสุดที่ 1.94 บาท ด้วยมูลค่าการซื้อขาย 221.68 ล้านบาท

บริษัทหลักทรัพย์ กรุงศรี จำกัด (มหาชน) ระบุในบทวิเคราะห์ (16 พ.ย. 2564) ว่า บริษัทฯ ได้รายงานกำไรสุทธิไตรมาส 3/2564 ดีกว่าคาดการณ์ของทางฝ่ายวิจัยที่  2% ส่วนรายได้เติบโต 15% จากไตรมาสก่อน และโต 89% จากงวดเดียวกันของปีก่อน หนุนจากปริมาณขายเอทานอลจากทั้งสำหรับเชื้อเพลิงและภาคอุตสาหกรรม ปริมาณขายเอทานอลสำหรับเชื้อเพลิงเติบโต 18% จากไตรมาสก่อน แม้ว่าจะมีการล็อคดาวน์ที่เข้มงวด แต่บริษัทฯ มีปริมาณขายที่ทำสัญญาล่วงหน้ากับโรงกลั่นไว้แล้ว
ส่วนปริมาณขายอุตสาหกรรมเติบโต 10 เท่าจากไตรมาสก่อน เป็น 10 ล้านลิตรจาก 1 ล้านลิตรในไตรมส 2 โดย UBE มีปริมาณขายแป้งมัน 48 หมื่นตันในไตรมาส 3 เทียบกับ 42 หมื่นตันในไตรมาส 2 ประกอบด้วยแป้งดิบ (native starch) 42kt และแป้งออร์แกนิค 6kt ซึ่ง UBE มีขาดทุนป้องกันความเสี่ยง 29 ล้านบาท เทียบกับขาดทุน 10 ล้านบาท ในไตรมาส 2 จากค่าเงินบาทอ่อนค่า และมีค่าใช้จ่ายดอกเบี้ย 37 ล้านบาท ในไตรมาส 3 ลดลงจาก 43 ล้านบาท ในไตรมาส 2 หลังบริษัทฯ จ่ายชำระคืนหนี้บางส่วน
ทั้งนี้คาดกำไรไตรมาส 4 จะยังแข็งแกร่ง หนุนจากค่าใช้จ่ายดอกเบี้ยลดลงและยอดขายเอทานอลที่ดีขึ้น โดย UBE จะคืนเงินกู้ 2 พันล้านบาท ในไตรมาส 4 โดยใช้เงินจาก IPO ซึ่งช่วยประหยัดดอกเบี้ย 15 ล้านบาท ส่วนอุปสงค์เอทานอลจะยังเติบโตในไตรมาส 4 หนุนจากการเปิดเมือง ด้านอุปสงค์เอทานอลสำหรับอุตสาหกรรมจะยังแข็งแกร่งจากร้านอาหาร, ศูนย์การค้าและโรงเรียน ทั้งนี้ UBE ตั้งเป้าปริมาณขายที่ 13 ล้านลิตรในปี 2564 เทียบกับ 12 ล้านลิตรในงวด 9 เดือนของปี 2564 โดยปริมาณขายของ UBE จะถึงระดับเป้าหมายทั้งปี
สำหรับธุรกิจแป้งของ UBE จะเริ่มดำเนินงานเชิงพาณิชย์ในไตรมาส 4/2564 โดยมีอัตรากำไรขั้นต้น 40% สำหรับแป้งแบบดั้งเดิมและ 50% สำหรับแป้งออร์แกนิคจากการเป็นแป้งไร้กลูเตน ส่วนผลประกอบการในครึ่งปีหลัง 2564 และปี 2565 จะยังดำเนินไปได้ดีและคลายความกังวลในแง่การดำเนินงาน คงคำแนะนำ “ซื้อ” ราคาเป้าหมาย 3 บาท
 
 